Töluvert rafmagnstjón í biluninni 7. ágúst sl . Mjaltaþjónninn í Belgsholti Töluvert tjón varð á rafmagnstækjum í biluninni sem varð í aðveitustöðinni að Brennimel í Hvalfirði 7. ágúst sl . Tjónið er mismikið en þar sem það var mest hleypur það á hundruðum þúsunda króna . Björn Sverrisson , netstjóri Vesturlands hjá Rarik , sagði í samtali við Skessuhorn að á bilinu 30 - 40 kvartanir hefðu borist frá viðskiptavinum . Fyrirtækið væri að safna gögnum sem það skilaði áfram til tryggingafélags síns . „ Við höfum beðið fólk um að taka saman greinagerð um tjónið og senda okkur , ásamt með reikningum frá raf - eða rafeindavirkjum . Við tökum reikningana saman og sendum áfram til okkar tryggingarfélags . “ Björn segir tjónið vera mjög misjafnt , það geti verið allt frá einu símtæki og upp í eitthvað mun umfangsmeira . Hann telur að Rarik sé tryggt fyrir tjóninu og muni því ekki bera kostnað af þessu . Hann bendir þeim sem telja sig hafa orðið fyrir tjóni að hafa samband við næsta tengilið fyrirtækisins , í þessu tilviki stjórnstöð Rarik í Stykkishólmi . Líkt og Skessuhorn hefur greint frá varð einnig tjón á skrifstofum og heimilum á Akranesi . Þeir sem telja sig hafa lent í því er bent á að snúa sér til VÍS , tryggingafélags Orkuveitunnar . Tjón upp á hálfa milljón Haraldur Magnússon , bóndi í Belgsholti í Melasveit sagði í samtali við Skessuhorn að þar á bæ hefði orðið ansi mikið tjón við straumrofið . „ Það fóru margir spennar í fjósinu , t.d. tveir í mjaltaróbotinum . Þá fór prentplata með áföstum spenni í kálfafóstrunni og önnur í fóðurhræri fyrir fóstruna . Þá fór hleðslutæki fyrir rúllu - og gjafavagn og ein tölva í kornþurrkaranum . Inni í íbúðarhúsi fór símstöðin og rouderinn fyrir netið , sem og leikjatölva og sjónvarpstæki og blandari í eldhúsinu . Þá kviknaði í hlaupabrettinu . “ Haraldur segir að þau hjón hafi verið við það að bregða sér af bæ þegar óhappið átti sér stað og það hafi verið lán í óláni að þau voru ekki farin . „ Við fengum strax þjónustuaðila fyrir róbotinn þannig að hann var ekki lengi óvirkur , svona tvo til þrjá tíma . Þá erum við búin að fá gert við megnið af þessu , þó að hlaupabrettið sé enn óvirkt . Líklega þurfum við að fá nýtt bretti en það gerir ekki mikið til á meðan veðrið er svona gott og við getum hlaupið úti . “ Haraldur segir að þau hafi haft samband við Rarik og þar hafi þeim verið sagt að senda reikninga fyrir viðgerðum . „ Líklega fáum við þetta því bætt að mestu . Þetta var töluvert tjón , það hleypur á hundruðum þúsunda , gæti verið allt að 500 þúsund . Við höfum ekki lent í svona áður en þetta sýnir manni hvað við erum orðin háð rafmagninu , “ segir Haraldur , en búið að Belgsholti er mjög tæknivætt .